Povećan nivo radijacije u Japanu
Povećana radijacija registrovana je čak i u Tokiju ali funkcioneri kažu da nivo nije opasan po zdravlje
Japanska vlada nastoji da pruži pomoć lekara i obezbedi neophodne zalihe hiljadama ljudi koji su ostali bez hrane, vode i krova nad glavom posle katastrofalnog zemljotresa i cunamija. Istovremeno, zemlja je u strahu od nuklearne katastrofe. Japanski funkcioneri kažu da je radijacija oko nuklearne elektrane oštećene u zemljotresu dostigla opasan nivo, posle požara koji je izbio u skladištu za potrošeno nuklearno gorivo. Obraćajući se građanima preko televizije japanski premijer  rekao je da je nivo radijacije "veoma visok" i da postoji opasnost od daljeg povišenja. Stanovnici koji živi na manje od 30 kilometara oko elektrane Fukušima pozvani su da ne izlaze iz svojih domova. Povećana radijacija registrovana je čak i u Tokiju, 240 kilometara južno od elektrane, ali funkcioneri kažu da nivo nije opasan po zdravlje. Jučerašnji požar najnoviji je u nizu incidenata u nuklearnoj elektrani Fukušima, čiji sistemi za hlađenje su počeli da otkazuju posle zemljotresa i cunamija. U tri druga reaktora već su se dogodile eksplozije koje su uništile spoljne zidove, a najnovija se dogodila juče. Međunarodna agencija za atomsku energiju saopštila je da su je japanske vlasti izvestile da se požar dogodio u bazenu za skladištenje šipki potrošenog nuklearnog goriva, u rekatoru broj 4, i da se svakoga sata u atmosferu oslobodi radioaktivnost 4 hiljade puta veća od zračenja prilikom rendgenskog pregleda. Svo osim neophodnog osoblja evakuisano je iz elektrane, a požar je ugašen nešto pre podneva po lokalnom vremenu. Ekipe za vanredne situacije u elektrani nastavile su da pumpaju morsku vodu u tri oštećena reaktora nastojeći da spreče topljenje šipki nuklearnog goriva, što bi moglo da ima katastrofalne posledice. Najveću zabrinutost izaziva reaktor broj 2, za koji funkcioneri kažu da u njemu voda za hlađenje isparava brže nego što mogu da upumpaju novu, tako da su juče usijane šipke najmanje dva puta bile direktno izložene vazduhu. Bez vode koja ih hladi šipke bi mogle da počnu da se tope i oštete zaštitnu košuljicu koja sprečava da radijacija dospe u okolinu. U međuvremenu, na severu Japana spasilačke ekipe još se bore da blokiranim i oštećenim putevima stignu do stotina hiljada ljudi čiji gradovi i sela su u petak uništeni u zemljotresu i potonjem cunamiju. Zvaničnici kažu da je do sada pronađeno više od 2400 tela, a da se još hiljade nalaze na spisku nestalih. Milioni beskućnika, za to vreme, pate od hladnoće i nestašica hrane, pijaće vode i struje. Dostava potrepština otežana je zbog uništene infrastrukture. Vlasti takođe kažu da im nedostaju plastične kese i mrtvački sanduci za tela poginulih koje je more počelo da izbacije na obalu. Japanska vlada je saopštila da je 15 hiljada ljudi zbrinuto, a 450 hiljada evakuisano u druge delove zemlje. Više hiljada je još uvek na spiskovima nestalih, od kojih je mnoge verovatno odvukao na pučinu 10 metara visok plimski talas. Razmere trostruke krize - posle zemljotresa, cunamija i požara u nuklearnom postrojenju - su ogromne. Predstavnica Kancelarije UN za koordinisanje humanitarnih poslova,, izjavila je za Glas Amerike "da nikada do sada nije videla ovakvu krizu."